Rohepööre on tasahilju jõudmas ka lennundusse. Sellele aitavad kaasa kiirenevad arenguhüpped vesinikutehnoloogia vallas. Kütuseelementide arendaja HyPoint ning kõrgtehnoloogiliste mahutite tootja Gloyer-Taylor Laboratories (GTL) on koostöös loonud uued ülikerged vedela vesiniku mahutid ja võimsamad kütuseelemendid, tuues sedasi kliimaneutraalse lennunduse reaalsusele lähemale.
Ühendriikides Tennessees asuv kosmose- ja lennundusvaldkonna jaoks komposiitmaterjalidest osi loov ja arendav ettevõte GTL on valmis saanud tulevikulennundust oluliselt muuta võiva lahendusega: loodud on ülikerged ja külmakindlad mahutid, milles saab hoida veeldatud vesinikku.